khistorydata/jeongjo-sjw-relations huggingface dataset:
정조 16년 · 목
狀啓以爲連接各邑鎭所報抄飢則姑無漏濫之弊分賑則式遵事目之例民情賴以稍紓鐵山宣川龍川龜城郭山雲山孟山等七邑及所屬十一鎭正月初巡分饋穀數壯弱區別修成册上送賑廳渭原郡守李栢然竝與境內三鎭自其邑專當私賑楚山府使金啓洛德川郡守宋銓亦以不煩公穀無慮賑救論報則不爲混擧於賑案修啓中朔州等八邑其所接濟之方各別關飭式例一月三次排巡無論男女每巡壯則各折米五升老弱則各折米四升磨鍊而皮各穀準折以給豆太以米相代事一從前啓擧行○尤甚邑鎭鐵山府飢口一千七百三十二折米五十石五斗八升鹽四石四斗五升零○粥大未一石四斗八升零醬二斗七升零甘藿一百九十三立宣川府飢口一千三十九折米三十石十二斗鹽二石十斗四升零○粥大米一石十斗四升零醬四斗五升龍川府飢口一千五百十五折米四十五石二升鹽三石十四斗二升零○粥小米十斗四升零太五斗二升零鹽一斗五升零龜城府飢口二千一百十七折米六十三石五斗一升鹽五石九斗一升零○粥小米三石七斗六升零鹽三斗一升零宣沙鎭飢口一百九折米三石二斗五升醬四斗零○粥大米一斗二升零太一斗二升零鹽一升零阿耳鎭飢口一百四十九折米四石六斗六升鹽五斗七升零○粥小米三斗六升零車嶺鎭飢口一百七十七折米五石四斗七升鹽七斗零○粥小米四斗四升零牛峴鎭飢口一百二十五折米三石十斗六升鹽四斗八升零○粥小米一斗五升零太一斗五升零鹽一升零彌串鎭飢口二百一折米六石一斗一升鹽八斗一升零○粥小米五斗零安義鎭飢口一百八十七折米五石九斗一升鹽七斗四升零○粥小米二斗八升太一斗八升零鹽三升零西林鎭飢口六十八折米一石四斗一升鹽二斗四升零○粥小米一斗五升零植松鎭飢口六十八折米二石一斗六升醬二斗九升零○粥小米一斗一升零太六升零山羊會鎭飢口六十二折米一石十三斗六升鹽二斗六升零○粥小米一斗二升零太一斗八升零鹽一升零之次邑鎭郭山郡飢口四百五十八折米十三石六斗八升鹽一石二斗四升零○粥大米十一斗零醬四斗五升零甘藿九十二立雲山郡飢口二百六十五折米七石十一斗九升鹽十斗一升零○粥小米六斗三升零鹽七升零孟山縣飢口二百九十八折米九石二斗六升鹽十二斗六升零○粥小米二斗六升零醬一斗零甘藿六十五立委曲鎭飢口十九折米八斗鹽六升零○粥小米四升零壬海鎭飢口五十五折米一石九斗一升鹽二斗零○粥大米一斗三升零甘藿十四立以上飢口八千六百四十四折米二百五十六石五斗四升鹽二十一石十四斗八升零醬六斗九升零粥大米三石十三斗九升零小米六石四斗太十二斗四升零醬十二斗九升零鹽六斗一升零甘藿三百六十四立
정조 16년 · 강
命禮堂罷職及承旨遞差竝勿施
정조 16년 · 목
敎曰今聞有十年前已例云所謂前例亦未免不審然旣有之該堂譴罷該房遞差竝勿施承旨已出代騎堂前職與參判仍任因此思之壇享擇日豈可拘於我國齋日乎依前勿拘元陵齋日自有異焉竝以此意令該曹知悉
정조 16년 · 강
命園幸時領敦寧洪樂性留都徐浩修爲守宮大將
정조 16년 · 강
飭結錢船稅未納邑守令詳査勘處
정조 16년 · 목
宣惠廳啓言惠廳大同未收米錢及均廳關西小米各年未收今纔準捧而至於結錢漁鹽船稅免稅結米太錢木雖嚴加催督未納之數夥然故已捧數爻及未捧各邑列書別單以入未納各該邑守令自本廳所當指名請勘而間或有遞易之事當該守令誰某與否無以詳知竝令各該道臣詳査現告依事目勘處
정조 16년 · 강
命大司憲朴祐源明日更爲處置
정조 16년 · 목
大司諫李敬五獻納李顯道啓請祐源出仕有是命
정조 16년 · 강
竄前佐郞宋徵一於長鬐縣
정조 16년 · 강
行祈穀大祭詣太廟展謁還詣眞殿展拜
정조 16년 · 목
具冕服乘輿出齋室就版位行四拜禮詣盥洗位盥手禮儀使禮曹判書鄭好仁導詣國社壇陞自北階詣神位前跪三上香進幣爵酒官吏曹判書金文淳以幣進執幣獻幣授奠幣爵酒官吏曹參議沈煥之俯伏興禮儀使導詣后土氏神位前如初降自北階詣國稷壇及后稷氏神位前上香奠幣竝如上儀降復位各位捧俎官捧牲匣以入薦俎官戶曹判書趙鼎鎭以次跪奠陞自北階行初獻禮大祝校理尹光普軍資正金熙朝校理申獻朝副司果鄭東觀讀祝訖降復位亞獻官左議政蔡濟恭終獻官昌城尉黃仁點行禮如儀行飮福望燎禮禮畢神位還奉時祗迎出壇門入齋室敎以今當歲首守僕處各給米五斗事分付戶曹天明改具遠遊冠絳紗袍乘輿出齋室至杜稷大門外降輿乘輦至鐘閣前路命承旨申耆曰令貢市堂上率貢市人待令於敦化門外耆曰貢市堂上姑未差出請以平市提調擧行予曰以兵曹判書李秉模貢市堂上差下至太廟洞口降輦乘輿入齋室少頃改具冕服詣太廟就版位行四拜禮仍詣廟內奉審廟司鄭東簡奏曰列朝寶册三年一次奉審曾有受敎定式而每自第一室册寶次次奉審至十年則十四室册寶盡爲奉審去三年當次已盡奉審而今年又是當次之年故敢達矣予曰去三年已盡奉審則其間未久頻頻展視恐反褻瀆今年則只自外奉審好矣命戶曹判書趙鼎鎭禮曹判書鄭好仁入參命閣臣承旨與廟司眼同開欌奉審訖出西神門詣永寧殿就版位行四拜禮仍詣殿內奉審又奉審册寶出殿門召見左議政蔡濟恭諭以册寶奉審之由還入齋室改具遠遊冠絳紗袍出齋室乘輿出太廟洞口降輿乘輦至敦化門命各邑戶長行禮予曰元日動駕時則有戶長招見之例故今日招見爾等如有邑弊各以所懷書進命承旨李義鳳詢問義鳳以無所達回奏又命貢市堂上領貢市人進前詢問弊瘼仍命各捧原情後退出入敦化門降輦乘輿由仁政門至萬安門降輿入小次敎以眞殿行禮時大臣閣臣二品以上入參詣眞殿行展拜禮仍爲還內
정조 16년 · 강
下勸農綸音于八道兩都
정조 16년 · 목
敎曰月正元朝維日上辛祗詣社壇行祈穀大享上辛在元朝親將享禮卽初行之擧也大有之祝屢豊之願何歲不然而是歲是日是祝是願尤有倍於常年大扺穡事之有秋專係農政之勸課咨爾諸道方伯居留之臣若以元朝祈穀之予心爲心則雖欲一毫泛忽得乎跬步念念於玆食息念念於玆念念玆在玆以副予申論之至意事下諭于八道道臣兩都留守
정조 16년 · 목
因兵曹稟啓有是命
정조 16년 · 강
命奉朝賀鄭存謙領敦寧洪樂性領府事李福源左議政蔡濟恭元歲饌外別給食物衣資故相金熤夫人尹氏加給歲饌耆老卿宰韓光會等內外年七十十一人家加給歲饌及紬疋
정조 16년 · 목
敎曰鄭奉朝賀洪領敦寧家元歲饌外食物衣資別爲輸送仍令郞官存問草記事分付該曹敎曰原任提學李領府事左議政家元歲饌外食物衣資別爲輸送仍令閣屬官存問以來又敎曰知事韓光會判府事具允鈺判敦寧李命植坡州牧使李敏輔行副司直洪檍趙瑍前判書鄭景淳李復永申應顯留守柳戇前判書李敬玉內外年逾七十外則歲饌加給內則紬疋輸送事分付該曹又敎曰故相金熤夫人尹氏家歲饌加數輸送仍令郞官存問草記事分付該曹
정조 16년 · 강
命親耕置之只行先農祭
정조 16년 · 목
禮曹以二月二十四日先農祭親行及親耕等節何以爲之啓敎曰夙齋虔城今日祈穀于社壇自今至西成之日無非默祝於方寸之時豈有間於親耕之爲不爲乎今年則只行先農祭
정조 16년 · 강
永禧殿展謁及景慕宮展拜命以旬前擇入
정조 16년 · 목
禮曹啓言永禧殿展謁每年歲首太廟展謁時一體展謁事曾有定式矣今番何以爲之又以景慕宮展拜吉日何間推擇啓竝敎以旬前各日擇入
정조 16년 · 강
命以明日展拜于景慕宮
정조 16년 · 목
敎曰明日景慕宮當展拜百官行禮該曹當依例磨鍊今番則置之門路當由弘化門逌瞻門以此分付
정조 16년 · 강
副修撰金羲淳上疏賜批
정조 16년 · 목
疏略曰臣見差學禮考講試官矣伏念考講一事卽臣向來僨誤之地也臣於伊時分坐受講罪大壞例而簿勘旋宥自訟愆尤且況目見無前之變怪出於同席之間而懲討後時誠未格天至今追惟不覺怵焉而驚心其何更玷講試之席乎伏願亟許遞改近日三司之所爭執者卽天經地緯民彝物則之所當然者也或陳章而未蒙開納或登筵而輒被譴罰雖以目下處置一事言之一日二日尙此遷就合啓之闕亦已久矣是豈聖朝恢言路明國是之道乎伏乞亟允群下之請隋城新邑設科試士此實我聖上敎多士奠厥居之至意也爲士子而居是邑者固當感激恩造築室奠業以答萬一而近聞士習不淑多有臨時往留過科卽還之類稱以築室而或借或貰誘之挈眷而乍往乍留事之不誠莫甚於此臣謂如此不誠之人令道臣及地方官各別査拔俾無虛實相蒙之弊批以所請不允附陳水原新接儒生事非不知似此弊端而爾疏云云果有是也寧有如許士習乎臨試往留過科卽還已萬萬不誠則況以借居貰接謂之挈眷惟意乍往乍來者尤豈不無據之甚乎今番成册過百人比昨年倍數矣其間爲弊如此甚爲諸生恥之旣聞之後豈可任其雜亂乎此蓋該府使不能剛核之致當施問備之典而姑爲參酌道臣之不卽察飭亦豈成說乎爾疏及批旨令政院謄頒畿伯及該府使處不當入而入者斯速拔去來接不誠如爾疏之類仍令該府使勸飭還送如是下敎之後府使循私儒生犯科則當隨現嚴處道伯亦難免其責以此知悉
정조 16년 · 강
命水原府儒生見拔於成册者許令赴試而紙頭書方外
정조 16년 · 목
敎曰凡事皆欲慰悅則儒生擧措雖可駭來頭申飭則足可遵令今番成册已捧之類見拔者今番試取則許令同赴紙頭書方外則科次後當施賞矣待還宮後申飭府使斯速治送還本土事分付畿營
정조 16년 · 강
獻納李顯道上疏賜批
정조 16년 · 목
疏略曰臣於昨日與大司諫李敬五同爲詣臺以憲長處置入啓矣及承批旨以明日更爲處置爲批臣以下臺今日當詣臺處置矣弟伏念憲臣處置旣發於院僚繼發於堂箚又發於臣等昨日之啓今臣又爲處置則前後處置言旣無別而臣之今日之啓亦將與昨日一辭矣連日以一辭有若謄傳然者旣甚煩屑亦欠誠實處置雖係緊急事面亦甚卽當玆不得不坐犯方命之誅伏願更賜批旨仍治臣逋慢之罪批以處置啓語之立落未知爲當豈可循例賜批爾其勿辭入來處置
정조 16년 · 강
大司諫李敬五獻納李顯道引嫌退待
정조 16년 · 목
敬五啓言憲臺處置實循共公之論敢陳出仕之請矣聖批有明日更爲處置之命臣誠惝怳莫省攸措蓋臺閣處置之規法例不輕體段自別立落一定無容更議況此憲長之所陳者卽逆喆孥籍之請也顯戮未加於生前則當律亟施於死後者係是不易之論則懲討大義也瀆擾微失也爲今日臺臣者固當置諸立科而處置旣定之後有此非常之敎臣何敢怵畏義分壞損體例甘自歸於貽羞臺閣之科乎此莫非臣人微誠淺不能仰格之致請命遞斥臣職批以勿辭顯道啓言憲長筵啓實出嚴討屢瀆尤爲得體則臣等出仕之請實循大同之論而昨夕啓辭旣未蒙允今日疏批又未蒙諒至以啓語之立落未知爲當爲批又以入來處置爲敎然則其將置憲長於落科然後始乃得其當也臣雖萬被戮終不敢改易前見更爲異辭臣與諫長處義固無異同請命遞斥臣職批以勿辭
정조 16년 · 강
以李亨元爲副總管前望也
정조 16년 · 강
咸鏡監司李文源以道內生進幼學有才行者啓聞
정조 16년 · 목
進士韓性重孝友篤實居咸興幼學吳鎭修持身謹飭居安邊幼學李元培窮居自修居鏡城
정조 16년 · 목
具翼善冠袞龍袍乘輿出協陽門弘化門由逌瞻門入齋室仍詣版位行禮訖陞詣宮內奉審還入齋室命招左議政蔡濟恭卜相又命加卜濟恭請對命入侍濟恭曰加卜事命下矣臣昏謬莫知誰某之合於輔弼重任竊伏念知臣莫如君以聖上則哲之明必有平日俯燭者爲承下敎敢此求對矣予曰何處得來別人乎夢說尙矣勢將就中擧擬予則曰多質少文當爲弟一宰相須用讀書人宰相卽輔弼之謂不忮不克然後可無撓奪於榮利俗語有曰智將不如福將此又格言也雖以我朝已例言之凡於枚卜未嘗以資級爲拘唯其人是擇不必崇祿崇政雖資憲正憲人旣可合則不可拘礙如是議到可謂吾之相定矣卿則以爲如何濟恭曰多質少文最爲今日之所當取用者也昔在宣廟朝卜相時有以有相德相量相才之人枚卜之敎今日聖敎允合於宣廟下敎矣第臣愚迷終未能諦悉敢又仰請予曰予意則錦伯甚好卿意何如濟恭曰好矣實有聖朝得人之喜矣臣豈有他議乎予曰不但其凡百一如俄者所云云以乃叔之侄必有聞見之可以需世者且聞內外子孫多至三十餘人近又湖藩治績尤著予亦以爲如欲擇相無過此人矣出齋室乘輿由逌瞻門入弘化門協陽門還內
정조 16년 · 강
拜朴宗岳爲右議政加卜也
정조 16년 · 강
有政吏曹判書金文淳參議沈煥之兵曹判書李秉模進
정조 16년 · 목
以李太亨爲校理朴天衡爲忠淸監司金熹爲吏曹參判李祖承爲副總管
정조 16년 · 강
遣史官諭右議政朴宗岳
정조 16년 · 목
敎曰漢唐置之雖遠稽三古爰立於草野巖穴之間未始常常有者況我國專用地望則其模索之方不外於重臣宰臣之中然予乏知鑑之明世罕矜式之人其難其愼鄭重荏苒使左相多年獨賢是誠獲已乎哉近因左相之力陳備置僚相今日將行枚卜之擧而予謂左相曰予欲取者有四多質少文然後鎭澆俗讀書然後識治體不忮不克然後不役於榮利福厚然後有以致吉祥善事也四者人多未能焉有能之者吾之相定矣左相亦謂然於是乎予於卿取之玆遣入侍史官先諭予取於卿之本意至於招徠敦勉之禮續當在還到城外之後事入侍實注書馳往傳諭于右議政
정조 16년 · 목
園幸在近五營將臣不可不備也
정조 16년 · 강
命舟師大將徐有大待駕過參班通化門外將臣以守禦使留住兵判權察司僕
정조 16년 · 목
兵曹判書李秉模啓言禁衛大將徐有大以別雲劍預差隨駕而方帶舟師大將之任故仰達矣敎以駕過後參班仍敎曰禁將以別雲劍預差隨駕通化門外將臣以守禦使留住守禦使藥院之任許遞前望單子入之司僕則令兵判權察
정조 16년 · 강
遞守宮大將徐浩修以李▣代之遞工曹判書吳載純以金尙集代之前望也
정조 16년 · 목
浩修病劇云故遞之工判留都參判老病不得參班云故亦遞之
정조 16년 · 강
命綾恩君具允明完林君李壽仁司馬回榜以生進唱榜日肅拜
정조 16년 · 목
敎曰綾恩君司馬回榜在今年云朝筵因言端亦有言於大臣者生進唱榜日使之肅拜其日令該曹定式外加送宴需及衣資事分付又聞完林君李壽仁亦於今年司馬回榜云唱榜日同爲謝恩仍令該曹給宴需
정조 16년 · 강
外補前校理閔昌爀靑丹察訪
정조 16년 · 목
同副承旨申耆啓言前校理閔昌爀到院之疏首陳懲討尾附匡救向日飭敎旣下於本院故不得呼望捧入有妨事體亦駭聽聞不勝憂悶矣敎以見後當處分入之○敎曰其言不過是近日三司爭執之事而疏語不擇發徒事崖異異於衆猶勝於隨衆然一邊禁飭一邊假借無義亦可謂莫甚以此以被決不可仍置勿論之科前校理閔昌爀靑丹察訪除授除朝辭當日內星火赴任赴任日子令道伯狀聞若或遲滯當卽其地定配以此嚴飭道伯時任察訪依例遞付
정조 16년 · 강
推咸鏡慶尙兩道道臣及龍宮縣監閔光暹
정조 16년 · 목
政院啓言咸鏡監司李文源老人歲饌題給啓本年月不爲踏印大段違式原啓本下送使之改修正上送而該道臣請重推從之○慶尙監司鄭大容狀啓以爲龍宮縣監閔光暹牒呈東軒房堗偶然出火十二間衙舍沒數被燒而兵符亦燒燼無餘云取考臣營謄錄則丙子年慶山縣印符被燒時有該縣令推考之命今此兵符旣已灰燼不可無責該縣監令該曹考例稟處兵符亦令該院急急改造下送○政院啓言慶尙監司鄭大容狀啓因龍宮縣兵符燒火有令該院改造下送之請矣政院之稱以該院前所未有事體未安該道臣請推考從之○兵曹因慶尙監司啓本請該縣監閔光暹重推被燒兵符令政院急速改造下送允之
정조 16년 · 강
地部夏官薦觀察使節度使
정조 16년 · 목
戶曹觀察使薦金方行沈晉賢韓晩裕節度使薦申大觀具埉洪龍鎭兵曹觀察使薦徐邁修李晩秀申耆
정조 16년 · 강
命動駕時御眞一本齎往奉安于園所齋殿
정조 16년 · 목
敎曰今番圖寫御眞後各以一本藏于宮園齋殿以寓瞻依之孺慕曾有筵敎於監董諸臣者園所齋殿所藏本今行欲爲從便齎往此蓋除煩弊之意也副駕轎足以用之輦輿置之節次亦爲除之閣臣一員陪進班次依筵敎爲之事分付
정조 16년 · 강
命三月初八日壇享以攝儀擧行
정조 16년 · 목
禮曹以大報壇祭享來三月初八日推擇啓仍稟攝儀故有是命
정조 16년 · 강
召見兵曹判書李秉模于重熙堂
정조 16년 · 목
秉模啓言天翼自是武弁服色而近來皆着直領臣常慨然日前訓局謄錄中先朝庚午武弁直領禁飭條有內下付籖有以仰申明舊典之盛意而一番稟定然後可以嚴飭故敢此仰達敎曰付籤以下者欲令將臣以下知有先朝飭禁之如此而已若欲申禁則豈不措語下敎乎大抵法令要其惟行而悠久禁紋與加髢猶慮其一分解弛才令法司申加嚴飭則添之以天翼一事不亦若乎武將以下有地處武弁謹守先朝下敎則固可矣至於力不逮勢未周貧寒之類何必一切設禁反有法未行之歎乎以此知悉
정조 16년 · 강
命畿邑斥堠伏兵自再明日天明後批立牌將以下計日優給料錢載於定例禦寒之具各地方官措備
정조 16년 · 목
敎曰日寒如此畿邑地方斥堠伏兵自再明日天明後排立計日料錢依京軍門無料軍出用之例而稍加優數牌將亦爲計給此後定式施行載之定例事分付釐正堂上及京畿監司處校卒數爻至爲些略禦寒之具自官申飭措備必不難令畿伯嚴飭各其地方俾各頭着揮項身着厚絮如是下敎之後若有不勤道伯地方官難免其責令廟堂嚴飭分付
정조 16년 · 강
命統營所進壯勇營軍器監董都廳以下施賞有差
정조 16년 · 목
因統制使李潤慶壯勇營軍器監董都廳以下別單馳啓敎曰監董都廳虞候李亨復邊地待窠調用都看役軍官前郞廳申大淵閔師恒折衝李埴將校折衝金德秋前主簿金必郁依例加資嘉善李師春邊將待窠調用看役將校前判官李鳳齡金仁浩折衝金白熙前主簿金鍾範閑良朴平祐前主簿鄭必權閑良郭聖儀兪宗柱折衝卞二水閑良柳惠龍前部將金洛喜幷依例賞加各樣分掌看役將校前部將徐東翊等十一人吏屬三名等卿其拔例分等各別施賞後報本營內治所都片首梁順彩帖加成給陞差將校外治所都片首郭聖漢帖加成給其餘片首九名卿其拔例施賞後報本營事回諭加資口傳下批待開門安寶下送卿其祗受卽爲分給事一體回諭
정조 16년 · 강
玉堂陳箚請大司憲朴祐源大司諫李敬五獻納李顯道出仕從之
정조 16년 · 강
推兵曹堂上柳文養
정조 16년 · 목
政院啓言卽者吏曹郞廳兪鉉章以戎服來呈省記未聚軍之前先着戎服有違格例所當重勘何以爲之敎以何足責當禁不禁之兵曹堂上柳文養推考
정조 16년 · 강
命自闕門外至齋室作門排立塘馬
정조 16년 · 목
自闕門外至齋室作門合二十二塘一塘闕門外二塘鍾閣三塘南大門四塘石隅五塘蔓川六塘露梁行宮以上六塘每以留陣營擧行七塘金佛庵露梁行宮五里八塘奉天里五里九塘舍堂里五里十塘南泰嶺六里十一塘果川作門五里十二塘冷井四里十三塘葛山六里十四塘自棧洞五里十五塘沙斤終站五里十六塘彌勒堂五里十七塘眞木亭七里十八塘華城作門七里○以上十二塘別定馬兵十九塘上柳川五里二十塘庫執里五里二十一塘培養洞五里二十二塘齋室作門五里○以上四塘隨駕別隊馬兵擧行每塘以馬兵三名排定而金佛庵則無人家故加定馬兵一名火兵一名自畿營造給假家以爲定式○自闕門外至露梁行宮每塘禁衛營騎士三名御營廳騎士一名合四名自金佛庵至華城行宮訓局別定馬兵每塘三名自上柳川至齋室作門訓局別隊馬兵每塘三名
정조 16년 · 목
具軍服乘轎出協陽門由敦化門出崇禮門至舟橋北岸紅箭門外宣傳官跪啓稟鳴金三下作行路吹打又啓請升橋砲放三聲又啓請升旗砲放一聲擂鼓鳴鑼共三通舟師營亦應砲一聲擂鼓鳴鑼中央紅箭門升黃黑大旗後仍啓請渡涉號令放起火一枝舟師營及各營皆起火應之宣傳官跪啓請鳴金二下大吹打點鼓點招搖旗及五方旗招舟師營及各營一體大吹打點旗鼓應之予仍詣舟橋司宣傳官跪啓請鳴金三下吹打止各營一體止金竪旗宣傳官跪啓請落旗號令放信砲一聲鳴金擂鼓共三通舟師營亦應砲鳴鑼擂鼓落黃黑大旗宣傳官跪啓請下橋砲放信砲三聲小頃進發宣傳官啓請鳴金二下作行路吹打至果川縣下馬入行宮飭兵判使侍衛無得錯亂出行宮乘馬至葛峴降馬御軺床招見店舍父老詢問弊瘼對曰無之又問納糴時無濫捧之事否對曰精捧故無弊矣又曰此地距園所道里恰相半若建五六間倉舍則幸行時雖値日寒軍兵可以止息前水原倅亦有此言於爾等當無弊否對曰若有倉舍則猶或有依賴之道有何弊端乎仍命退出復上馬至水原府入行宮改具戎服命京畿監司水原府使廣州府尹行軍禮廣尹未及待令命記過仍命本府儒武試取儒生入庭行禮訖以帝省其山爲賦題詣得中亭少頃改具軍服詣講武堂射貫革一巡獲二矢中布一巡獲三矢訓將禁將兵判壯勇營兵房禁軍別將命各射一巡
정조 16년 · 목
具軍服乘馬出鎭南樓召見本府民人詢問仍進發入園所齋殿改具淺淡服乘輿至幕次降輿詣版位行禮仍行親祭罷後詣園上奉審仍詣幕次改具軍服復詣園上命園司進前敎曰園上莎草如是數榮極幸矣架石欄干石之間有油灰剝落之痕此蓋當初旣爲虛左之制故不用隔灰其勢不得不如斯大體架石當用露簷樣使雨水無得滲漏然後永無此患爾等須與別看役輩商確以奏予曰都承旨以園所都廳陞資矣石物刻畵果十分無欠乎承旨徐邁修曰石品大勝於艾石刻畵不讓於古匠矣予曰鶯峰之有此石村誠非偶然且魂遊石連上之日適値天兩路滑而車轍順利有若神輸此亦異矣仍詣曲墻外靑龍邊命振威縣令曹允植廣梁僉使張世紈來待仍願謂諸臣曰予於堪輿家雖未詳知而百里平野有此成局龍虎之回抱朝對之明麗雖凡眼皆可知之此是自孝廟朝陵寢置標之地而今爲園所天實與之非予之力也故奉朝賀趙暾之言予尙記有其言雖俚可謂善喩矣向於遷園後奏曰遷奉吉地氣象尊嚴比如自金虎門守門將廳移御于大明殿云矣廾八年奉安于舊園所幸賴天地神祗之默祐得以無憾於予心回思往事悲喜交集奉朝賀之言不其然乎予又曰自齋室後門詣丁閣右邊之路初令只開一線小路今則漸覺廣拓所見極礙眼此是內靑龍腰脊雖云微路終恐未安須卽植木遮路禁人往來此後展拜時出自齋室後門則取路於齋室墻外轉至紅箭門外亦無不可矣仍指案山樹木曰平野之地有此䓤鬱誠異矣遠望則殆若燈夕日觀燈矣仍詣曲墻後奉審予曰丁字閣三面藘簾非但易朽且不精緻予意則丁閣拜位之簾勿用捲懸之例以細緻薍簾重複遮設稍近楹邊以防風兩丁閣三門遮以大簾常時則下垂開門則懸揭爲好園司與曹允植成出見樣則當措備下送矣仍乘輿至白虎下邊曰此處地勢稍似凹下且有濕氣何以則可平均無欠耶園司洪就榮曰此地雖單濕取沃土盛空石而塡之其上種得樹木則年久之後可期菀茂而成林得免凹下之患矣予曰依此擧行仍詣舊鄕校基予曰此地亦極穩籍矣訓將趙心泰曰非但穩籍左右拱抱極非凡矣予曰無或狹窄乎心泰曰少無狹窄之慮矣予曰穴前若欲補士則不至鉅役耶心泰曰自下仰視則穴處甚高雖欲補土不至大段卽今御座處卽舊時鄕校大成殿基其下卽明倫堂齋室舊基矣此地之自古流傳果不尋常而弟緣鄕校奉安時墻垣之基尙有形址故或當久兩之時不無客水渟滀之患雖不新鑿水道而第令平衍其地使之散流好矣予曰卿言儘好凡係水道最關於地理不可遽議矣以步輿上後峯周覽局內謂承旨曰觀光人每易傷損新種之木此後園幸時火巢內觀光人一切嚴禁事下諭本府府使可也仍還御齋殿
정조 16년 · 강
奉安御眞于園所齋殿
정조 16년 · 목
出宮時命閣臣朴祐源徐榮輔陪御眞先詣園所奉安于齋殿至是謂祐源等曰南向奉安固好而若以東邊挾室西向奉安則其在瞻依園所之意尤愜情禮卽爲依此擧行又謂園官曰排設奉移後爾等與閣臣眼同展奉可也展奉卽展拜也此非獨使爾等習奉審節次而已爾等知此意
정조 16년 · 강
中批金思穆爲吏曹判書李敬懋爲水原府使
정조 16년 · 목
承旨李晩秀啓言政官牌招開政有命而吏曹判書金文淳以病落留水原府何以爲之敎以許遞晩秀曰吏判代當問于大臣薦望而參判金憙在外參議沈煥之留都大臣亦方承命留在水原府何以爲之敎曰然則水原府使金思穆吏曹判書除授牌招又敎曰本府府使不可一時曠官且當以有資歷人各別擇差驪牧之使之隨駕曾有示意于筵中驪州牧使李敬懋水原府使除授先導駕後謝恩
정조 16년 · 목
具軍服乘馬出齋殿至水原府御得中亭召見坡州牧使李敏輔衿川縣監尹光垂予謂敏輔曰連欲召見而未暇矣坡州則時氣近果如何敏輔對曰不甚熾盛矣又謂光垂曰汝將除瑞興下去善爲之也還御隱若軒命水原府使李敬懋入侍受符承旨洪仁浩以敬懋入侍扶腋請推從之
정조 16년 · 강
試水原府治儒武擢任厚常等
정조 16년 · 목
御得中亭試武士仍行科次訖敎曰水原府邑內儒生試取時三下一進士任厚常直赴殿試三下二幼學李東英草三下幼學尹持昇直赴會試次上幼學韓用鏶金栻尹衍相各給一分方外儒生三下幼學金鍾翼紙二卷次上幼學李延良紙一卷賜給邑內武士試射時三中以上直赴殿試二中直赴會試
정조 16년 · 강
命園司洪就榮金魯敬陞敍
정조 16년 · 목
敎曰爲軍兵當初軍令雖以廾七日還宮書出昨年旣有已例軍情亦當遄歸今日展謁禮成試事亦竣事明日果川晝停後還宮令留都大臣知悉御將早食前出待江上留都大臣見此傳敎守宮承旨分付各司
정조 16년 · 강
命副司直李致中拿問推承旨
정조 16년 · 목
修撰金羲淳啓言昨曉大駕出宮時副司直李致中敢乘軺軒橫馳於政院玉堂班次之間無嚴不敬莫甚於此請施竄配之典敎以事未前聞揆以紀綱萬萬駭然爲先拿問果如爾言依所請勘律羲淳曰不察之東西班班首及監察亦施譴罷之典宜矣從之敎曰戛過政院玉堂之班云玉堂所言之事承旨不察含默之外溺職大矣當該承旨竝爲先從重推考
정조 16년 · 강
有政吏曹判書金思穆進
정조 16년 · 목
以李亨元爲驪州牧使尹光垂爲瑞興府使
정조 16년 · 목
具軍服乘馬至沙斤峴下馬少憩召見閣臣承旨謂諸臣曰予素有膈氣出宮時頗覺作苦今幸展拜禮成孺慕少伸膈氣亦隨以稍降今當回鑾予懷如何此地卽水原境也下馬駐蹕召見卿等此蓋遲遲吾行之意也詣果川縣晝停仍詣舟橋大次御望海亭謂兵判李秉模曰禁軍馬兵其令先渡北岸兩旁排立大駕渡涉後卽爲解嚴可也仍命宣傳官持信箭指揮諸軍時春氣初藹風日淸美畵橋橫江宛如彩虹舟師施旗颭日翻風精采燁然諸軍以次渡橋五五齊馬隊伍整肅如鴈行如魚鱗無敢參差先後但聞橋板上洞洞然有馬蹄聲舟師起火應之五䑸一齊摩旗予謂承旨徐邁修曰在前船艙動費十萬金舟橋則今年所費不過三百金今年猶以石築處修改所費過多而明年以後則將不過二百金豈非大段省費乎仍改具戎服上馬進發入崇禮門敦化門由協陽門還內
정조 16년 · 강
命園幸輦路傍各邑田夫民戶今年秋還特爲除耗
정조 16년 · 목
敎曰幸行時贊路百里如砥如矢不費除治之功而若是其潔好者專由田夫之效勞況冬春大雪之餘乎路傍各邑田夫民戶今年秋還特爲除耗令地方官曉諭民人此蓋爲所重欲使惠及小民此意下諭于道伯仍令廟堂知悉
정조 16년 · 강
遞大司憲朴祐源
정조 16년 · 목
祐源啓言昨日儒臣以動駕出宮時班行不齊至有押班監察譴罷之請凡糾正百僚整飭班聯卽風憲職責臣旣居是任其豈可諉罪於一臺監而獨自晏然乎請命遞斥從之
정조 16년 · 강
遞承旨徐邁修李晩秀李義弼李敏釆洪仁浩申耆以金熹李亨元朴祐源尹行元徐榮輔沈煥之代之竝前望也祐源榮輔尋遞
정조 16년 · 강
命金熹仍任直提學李亨元仍任刑曹參判
정조 16년 · 목
敎曰直提學金熹仍任前職新除承旨之任許遞又敎曰數遞宜念前參判李亨元仍任刑曹
정조 16년 · 강
召見京畿監司徐鼎修于重熙堂命與水原府使李敬懋前府使趙心泰金思穆釐正定例
정조 16년 · 목
敎曰凡遠道行幸時御饍支應列邑當之若自京司進排則輸載運致其弊亦倍簁於外邑況水原距京爲百里地又況年年臨幸則其所定制宜念京外俱便之方大抵驪州及豐德行幸時如南城支應及溫幸時湖西一道專當支應之已例決不可議到設欲嚴飭撙節古今異宜以近日紀綱其能遵守無弊端乎此所以依度支定例別成册子以至器數分排特敎酌定所入之費詢于大臣區劃於經用之外者也觀於此朝家爲民邑之若心本意孰不知之乎今行卽定例之初也十分嚴立科條然後可以永久遵守矣器數雖酌定器各有小小排亦有高低之故不無眩於擧行之事須有一定之式爲可招見道伯以時府使及前前府使前府使會于公廨釐正定例之意已有筵敎如是之後雖一尾鮮魚一顆果品一或有違越於定例者是私獻也其罪不輕當隨現重繩以此傳敎大書揭板于本府壯南軒至於果川卽小邑而程道又近京之致支應一款不入於定例當自京輸致則今年亦依昨年例待令者由於定例中不爲分明載錄而然今年所入以至軍兵犒饋之需一竝以儲置米會減此後熟設所用柴炭外若或以預備條待令則當該地方官施以違令之律亦令揭板本縣公堂事分付
정조 16년 · 강
命釐正諸道物膳謬例重推嶺南前道臣仍令道臣査出海衣封進守令拿問重勘
정조 16년 · 목
敎曰夙宵念念者民事也細事微物而莫或放忽況已有年前飭敎定式之事乎大抵諸道貢膳爲民弊則誠大矣用處不緊而謬例因循尤豈不無義之甚乎如嶺南海衣之廣似油芚湖南魚外之大若剪板及外此類此之類令廟堂行會嚴飭俾各一從便當之品永除糊付瀆雜之規又以節候各有早晩而自下不得檀改月令者亦許隨時封進矣今日適因言端始聞取見嶺南封進海衣製樣依舊而已朝令之下擧行萬萬駭然令後不卽釐正之道臣捧現告爲先重推封進守令亦令時道伯査出指名狀間仍令該府拿問嚴勘嶺南若此則他道可知申加嚴飭無敢抵罪事令廟堂分付諸道此蓋廚院操縱而然一體嚴飭止
정조 16년 · 강
命衿川縣監洪就榮差園所植木及檢飭差員
정조 16년 · 목
京畿監司徐鼎修狀啓以爲依筵敎新除授衿川縣監洪就榮園所植木及檢飭差員差定使之逐朔往來與園官眼同檢飭事發關知委
정조 16년 · 강
施副司直李致中竄配之典前承旨李義弼李敏來洪仁浩大司諫李敬五獻納李顯道削職禁衛中軍任嵂罷職稷山前縣監李儒修放送宣傳官尹相重議處
정조 16년 · 목
禁府啓言副司直李致中原情以爲伊曰祗送罷後移時列立於路左浞後隱身於卷口良久之後下屬皆言班行已盡後陣亦過始乃乘軒浞洞口狹路而來散班罷歸錯亂之中望見班聯尙未過了心甚驚遑還入小卷而輕信下屬之言輕先出洞見之者謂以橫馳云請議處敎以伊日儀衛從略政院玉堂之班距駕後僅爲數十步則堂啓諭列雖曰目覩言不近理使之拿問以開自明之路矣觀此爰辭乘軒丁寧戛過分明然則堂啓非爽實之言無論駭悖與否情在無妄但當據實直陳而己乃敢雜以他說歸罪於徒隸誤告者何其不思之甚大抵本事旣未前聞況駕前咫尺之地生心於犯科萬萬無嚴時囚罪人李致中亟施竄配之典名以耳目之官其所論劾及讓於玉堂如許兩司將安用哉尤可駭者承宣之不言先詣及衛內進去外隨駕留都臺臣承旨一竝削職事在陪班旣罷之後不能檢飭之班首與監察容有可恕後廂未過屛門不嚴致有乘軒之出八揆以紀律極爲駭然當該軍門將臣亦爲罷職又啓言稷山前縣監李儒修原情以爲本邑吏胥無不極悍搰多勢力眼無官長蠹於公而狼於民故不諒時措安欲效力察之至細束之太嚴遂成各立之勢以登山叱辱畢竟狼狽之說連四次掛書而猶不動心一直做去前後打破其多年剝割之利窟便利於全邑民者六七件事渠亦知脅制不得乃生永爲除去之計遂於使客絡繹之路營探出八之竇做出於民則虐於己則駭於人則可大怒之說無數飛言倏條悖惡畢竟偸去莫重殿牌以成渠罪實渠過而又未知此輩乘其釁以何等痛駭之說構誣使至旣貶且啓云矣請議處敎以未見爰辭豈不揣得而旣見尤儘然然治蜀固尙嚴造出法外之刑未免自官長先壞典則則欲令以當法治頑民曾有提及於道啓回諭者鎭營之尙不斯得萬萬痛駭不可以日前嚴處仍以置之嚴飭新伯使之限內捉納此囚放送又啓言宣傳官尹相重原情以爲未諳法例不奉標信只以信箭來請留門致有騎堂之論啓自速置對之嚴命云請議處敎以以草記勘律又以尹相重杖一百收贖告身盡行追奪啓請放送允之敎以如有功議各減一等又以尹相重無功議啓
정조 16년 · 강
命長湍府使李潤謙改差
정조 16년 · 목
敎曰日前間畿伯言始知之渠之情勢似然長湍府使李潤謙改差後日政擇差下送
정조 16년 · 강
戶曹以舟橋牌將監官等施賞啓
정조 16년 · 목
該曹啓言舟橋牌將都監等施賞事有命矣牌將車道吉等三人都監官南壽奎各木二疋副監官許瑍等二人領將李天培等十人各木一疋磨鍊題給
정조 16년 · 강
命右議政朴宗岳上來時畿伯迎候等郞如例擧行
정조 16년 · 목
京畿監司徐鼎修壯啓以爲右議政朴宗岳上來時監司以下各務差使員迎候勿待之意忠淸監營營吏因大臣分付有所報來矣敎曰如例擧行之意更爲往復事回諭
정조 16년 · 강
命靑松府失火民戶優施恤典
정조 16년 · 목
慶尙監司鄭大容以靑松府公廨一百五十六間民家二百十九戶失火馳啓敎以當春失所極爲矜悶原恤典外米布加給當遣備郞考其勤慢畢奠接後形止狀間事回諭
정조 16년 · 목
因忠淸前監司朴宗岳狀啓敎曰單付知事而夫人帖亦爲成送仍以有旨回諭
정조 16년 · 강
命待左議政渡江遣御醫看病
정조 16년 · 목
敎曰大臣尙不還京可知所愼之尙未差可待渡江更遣御醫看病
정조 16년 · 강
吏曹判書金思穆陳疏辭職賜例批
정조 16년 · 강
遞承旨尹行元沈煥之玉堂李貞運金義淳
정조 16년 · 목
政院啓言卽者校理李貞運副修撰金義淳來呈箚子事關鞫體義在嚴討揆以國法院例固當劃卽捧八而向日飭敎旣下本院不得循例捧入此實有關國體亦駭物情臣等忝在出納之地不勝憂悶伏望收還飭敎仍令捧八俾無上下阻隔之弊敎曰疏箚旣有收殺後捧入之命則豈可爲此啓辭乎當該承旨竝遞差堂箚姑爲留院以待出場豈有促拿之箚乎當該玉堂亦爲遞差
정조 16년 · 강
以金憙洪聖淵申大顯洪義浩尹弼秉李冕膺爲承旨前望也
정조 16년 · 목
以肅謝前煩稟也
정조 16년 · 강
削兵曹參議尹東晚職
정조 16년 · 목
敎曰犯禁之當該兵曹堂上削職
정조 16년 · 강
以李棟單付知事口也傳
정조 16년 · 목
禁府以李致中義興縣竄配啓請依例發遣府都事抻送配所允之
정조 16년 · 강
判下上言一百二十九度于各該司該道
정조 16년 · 강
刑曹以擊錚人原情回啓
정조 16년 · 목
該曹啓言木川尹燧原情以爲渠曾祖以寬當戊申逆亂與一門子弟忭侄倡起義兵作爲盟文聯名一册中書以義士錄三字推李命達爲將三月二十一日賊魁厚基自淸州馳入本縣厥明又向鎭川以寬以百餘人斷絕其路登山大呼環以攻之賊衆皆潰斬厚基於石橋水田中亂平後與諸義士十六人俱入原從錄又入本縣邑誌而尙未蒙褒揚之典乞蒙天恩云若其倡義之擧果有可據之蹟其時豈不奬用而年久之後昌瀆天聽跡涉千恩原情勿施木川李義恒原情以爲渠祖命達倡起義兵擊斬逆賊厚基論功錄券居一等而生未得一命乞蒙天恩云義恒前以此事呼籲而該曹旣已防啓勿施則又復煩瀆民習痛駭原情勿施參酌懲治慶州李林原情以爲渠十一代祖澄玉盡忠立節於端廟朝殺身成仁之蹟昭載於莊陵誌及東鶴寺招魂記端廟復位後莊陵誌及招魂記所載諸臣次弟復官旌贈而渠先祖獨未復官殉國事實與錦城大君一而無貳立節顚末不下於六臣伏乞特施復爵旌贈之典云其時澄玉職在北閫擧措慌亂不可以忠節論事係千恩原情勿施春川李重玉原情以爲其祖棟今年爲九十八歲階至資憲而未叨實銜獨漏推榮請除知樞云其祖厚被朝家優老之典獲露資憲已是特恩而不知猥濫敢請知樞實職殊涉駭然原情勿施狼川崔維嵒原情以爲其父宗臣孝行卓異乞蒙旌閭之恩云此等之事除非本道啓聞爲子孫者不得直籲已有年前飭禁原情勿施平山申櫶原情以爲其父榮祖以壬寅海獄事累年謪居庚戌七月特蒙天恩生還故土去八月大比科扶杖赴擧猥參入格本邑齋任閔徵漢等齋會學宮揭罰停擧不勝至冤有此仰籲云在渠道理固當縮伏訟愆而乃敢昌赴科場及其入格鄕人齊會停擧亦出輿論則不可以渠呼籲有所準信原情勿施海美韓錫朝原情以爲其先祖孝純爲慈宮扶護之心斷斷無他蒼天在上且當時文字可據而辨明癸亥後被劾竄謪者何限而卒蒙恩宥擧皆登庸獨渠祖以癸亥前身歿之故心跡無由自明乞賜復官夬蒙昭雪云孝純之負犯何如而三次鳴金已極駭惋今此呼籲又涉放恣原情勿施照律重勘南部韓召史原情以爲其夫金光澤去戊申年間得差鑄錢邊首而爲都邊首李麟郁所欺失錢近七百兩乞明覈以給云昨年韓女以此擊錚伊時判書權欕取考鑄所文書兩造詳査則其七百之說都是虛謊獨炭價一○事不無稱冤之端故以此決折推給零價於光澤後無更訴之意嚴捧侤音伊後光澤縱其惡妻迭訟京兆與本曹皆以理屈見退其情狀痛惡原情勿施考律重勘鐵山幼學鄭機原情以爲其祖台一爲本府兵房時前府使洪百游賣鄕錢五百五十兩有所替納而亦有所貸錢五百二十兩乞刻期推給云日前渠以此事來呈臣曹兩造推辨覈其事實已爲定日替捧不待決未徑先煩瀆揆以民習誠極痛惡考律嚴治本錢依前推給允之敎以其中春川李重玉則以璿派簪纓家有百歲老父而尙不得追榮可知其無勢所致令該曹今日內單付知樞仍爲追榮下批老人之事有不可知何待開政以口傳擧行平山申▣事渠父所望豈可追論於已放之後乎況八十老人之發解亦有謂稀有之事特爲許赴會試之意分付鐵山鄭機事不待卿曹之決處經先鳴錚民習可駭各別嚴治本事則卿等亦不以爲不然則洪百游招致曹庭使之限三日備給後草記萬一愆限則是渠之自就當律分付禁府用贜囚本律次先爲嚴囚徵出以此意嚴飭分付期於叔殺後草記道有道臣若能剛勵隨卽推給此等猥越之說何以上徹此後更有此等之弊道臣守令難免重勘此意亦爲行會又啓言晉州童蒙沈就乙原情以爲渠父慶昌監營都試時以片箭沒技獲參入格今式年當爲唱榜不意上年十月以豪當賣勢枉入於巡營廉問定配明川府伏乞俯察本事之曖昧得蒙宥還得參唱茅之列云請上裁敎以令該道詳考事實放仍間從便擧行後形止狀聞事分付又啓言靈巖良人高奉才原情以爲本郡奴婢色吏金啓玉韓宗默等捧賂於館奴升山海淑等私自頉案添錄渠於奴婢案移徵貢錢伏乞嚴査云請上裁敎以付之道臣卽爲從公決給又啓言永川幼學安畀重原情以爲渠墳山在本郡禁養者二百餘年二去己卯年分慶州常漢金成右等隱埋其祖於渠六代祖故監察琠內外墳上主脈故呈子營本官摘發掘去至辛亥年間成右等忽於一夜之間以雙古塜合爲一墳又於渠六代祖墓下十七步之間五六土堆之纍纍若右冢者竝爲加土稱以渠高祖以下之葬渠父呈辨營本官俾皆掘移忽於再昨年成右之孫忽來伐草於八古冢亂斫渠家松楸又指上邊雙古冢曰此渠十代祖葬也下邊六古冢曰此渠九代八代七代夫妻葬也卽將前後文案呈于營本官則金漢健訟無掘移之意故前春上言有令道伯嚴覈掘移之命而道臣令本郡査實而只禁繼葬冤憤莫伸乞嚴査重勘云請上裁敎以卿等論理回啓又啓言唐津良人林聖澤原情以爲渠曾祖父母以海美具姓兩班曾祖之所買奴婢甲申丙戌間渠祖納重價贖良卽出補充隊俱應良役而渠兄弟及從兄弟隨行將校之任具姓兩班始自戊子公然橫奪惟意責納輒加縛打昨年八月囑唐津官捉致渠父先施嚴刑仍囚縣獄故盡賣家產依令備給前後見奪錢爲千餘兩畓爲一百六斗具姓兩班遠近諸族十二家見此事機混稱舊主爭先蜂起互相效嚬輪回侵虐徵索踏至具橫城卽具姓兩班之七寸叔具參議卽具橫城之侄也而所奪錢亦爲一千一百十七兩之多而揂復侵漁不已傾產敗家方在赤立流丐之中伏乞亟賜處分云請上裁敎以雖渠奴已贖後侵漁用壓良之律者自是金石之典觀於營題渠所訴似必有苗脈如許虐政前所未聞應問各人一竝捉來査實捧供回啓如有隱情不爲直陳嚴刑得情又啓言前博士玄杞原情以爲戊申年渠待罪成均博士忽入於刑曹罪人朴瑀之誣招以渠謂之賊臣啓禧之門人云罪名至於放遂無路卞明特蒙聖德今已蕩滌而乃其所遭不可不一陳渠今年爲三十二歲而賊禧致斃聞在二十餘年前二十餘年卽渠得年纔八九歲不但不離於父母之懷地之相距亦是千餘里外則焉有師生之可論且賊禧補外鏡城在內子年卽渠未生之前則尤無可論者瑀弟琮本以禧徒已爲竄配瑀亦移徙吉州者又在渠十五歲內申年則問聞相絕亦己多年而於渠實無恩怨之可論瑀之誣罔納招不知緣何而發荑念北人來留都下者勿論文武每多同主人住捿其時渠留捿於北人都會之店舍不意瑀自何來一宿而去其後瑀之招出許多北人之中何必指渠謂以同舍乎同門之說尤是皮不存之毛更不多卞其時罪名判付內旣出所供亦無割斷之意云云不勝惶悚而旣不得與瑀面質伏乞特察被誣之冤亟令攸司嚴覈云所當捧供以入係是朝官請移義禁府處之敎以卿等詳考本事可以移送則移送可以勿施則勿施又啓言西部故府使趙德洵妻沈氏原情以爲其夫生前有螟蛉之子矣子又不幸短命欲定養孫而亡夫出繼兄故左尹德洙之子故郡守學晉有二子則以其一子爲立後事理當然而俱有惡疾故不得定亡舅親姪幼學趙德洞有孫六人故其中十七歲孫兒欲求爲後而其夫兄弟萬般哀乞則德洞終不肯許再昨年其夫兄弟不幸身沒而其夫臨終曰必以德洞之孫興乭懇乞爲沒旣聞此言不忍負其屬托哀乞於德洞而不許且舅家無他門長而德洞爲門長矣以孤子之身更無訴處再次上言判書皆以旣有血孫防啓故不避僭越冒死三籲伏乞以德洞之子學閔第二子興乭定爲亡夫之孫俾續旣絕之嗣云請上裁敎以令該曹詳考決給
정조 16년 · 강
京畿監司徐鼎修以擊錚人原情馳啓
정조 16년 · 목
狀啓以爲咸平校生鄭太一原情以爲昨春本縣奴婢色吏構誣渠家爲掌隸院寺奴許亡同之孫軍金軍先之族橫侵推捉故前年擊錚請考京兆帳籍特敎詳査則元無許姓人爲外族矣本縣色吏忽變前說以爲姓不知之亡同云壅蔽査官耳目以誣罔天聽論報營門配兄太乙於文川族兄采鳳於堤川伏乞俯燭亟令詳覈云請令該曹稟處敎以付之道臣卽爲從公決給事令該曹分付又狀啓以爲龍仁幼學李東健原情以爲渠父憲徵以完山李氏合譜有司通議宗中與搢紳學生若干人發通諸宗收取譜單又營作一舍於隨城新治要作諸李氏講會之處幸行時柢迎所宗簿寺吏胥輩忌嫉合譜之擧且以爲作此舍則爲成譜之階梯竝欲沮戲以渠父僞作批旨發關八路以遏叔單之擧甚至發刑吏推捉以沮作舍之役則吏胥輩美奸構誣之狀渠父被誣罔極之冤當如何哉伏乞令宗親府敦寧府諸司中分付行査以戢吏輩誣人之習俾伸渠父被誣之冤敎以敦寧府査實回啓
정조 16년 · 강
水原府使李敬懋以擊錚人原情馳啓
정조 16년 · 목
狀啓以爲本府族親衛李弘燁原情以爲祖父墳在於廣州矣庚寅年本州幼學李東簡葬其母於祖父墳靑龍外五十步之地各自守護昨年遭母喪繼葬於祖父墳階砌下則東簡稱以逼近其墳山呈官替掘乞蒙天恩云矣請令該曹稟處敎以令山在官從公決給俾無更訴之奬又狀啓以爲泰仁姜德儉原情以爲先山在於高敞佳莊洞本縣居金廷玉等先山在於越一嶺殿不洞各占南北累世守護矣庚子年金廷玉等爲其八代祖金麟瑞七代祖金景憙初無報營請朝之事而私建祠宇於其山下稱以書院局內他人禁護之地擧皆脅奪佳莊洞局內亦欲勒執其近處田土僞造文跡白地壤奪故始自高敞縣監趙貞相時起訟歷四縣監五監司一御史而皆以各守山局毀撤祠宇爲決己酉年果爲毀祠埋版屬公材瓦矣更爲移建于虎洞稱以別廟仍又奪賣渠之先山松楸與紫草資其享用渠父更呈營邑而時縣監申百祿見欺於鄕任輩忽地反訟牢囚渠父將至庚死之境乞蒙天恩云矣請令該曹稟處敎以誠如所訴私立書院之罪不可不痛治外方此等之弊旣登間之後宣有別般嚴禁而訟理曲直自有道伯卿其以此判付又移該通伯決處後使之狀間又狀啓以爲本府鄭召史原情以爲其夫正奎卽德相之從孫六載牢囚畢竟定配於茂山地當初闕辭中云以德相之親孫而正奎卽述相之孫則於德相爲從孫乃以親孫樣見稱有乖倫序且辛亥七月媤母身故而不得通計於家夫尙在草嬪中乞蒙天恩云德相何等凶逆而無論親孫與從孫稱以爲夫訟冤驚動天聽萬萬駭痛俾囚府底以待處分
정조 16년 · 강
遣承旨馳詣宗廟景慕宮奉審摘奸遣吏郞諸執事淸齋與否摘奸
정조 16년 · 강
左議政蔡濟恭陳箚賜批
정조 16년 · 목
箚略曰臣雖未冷之屍一段消不得者都只憂國之念耳臣於在水原時聞罪人守鎭拿到畿湖之境又回備局公事見濟州牧謄報則逆宇之越海而陸果已多日以程途計之畿湖境之距京師不過百有餘里而其間歷日洽爲四五雖緩步之人行得百餘里費了四五日斷無此理況劇賊拿來奚止用倍道之例而問之從背後至者從日邊至者皆云未聞有拿罪囚者臣之惑於是乎滋甚若謂罪人鑽地以入則天下何嘗有是理若疑聖旨中路故縱則盛世豈有是事無是理無是事而罪人之不見形影百爾思量終不得其說臣竊以爲殿下平日施措率多愛克厥威以底國綱日壞而至於已承款未正法至妖極惡之賊尙置之持疑未決之科致有今日群下之疑則此未必不爲危亡之擧也伏願誔降明旨以解中外之惑嚴飭王府火急拿致夬施逆律以嚴邦憲批以連接醫官書啓續見卿之箚辭愼度之如是彌留豈勝憂慮萬萬宇鎭事論列卿言往往有太過處卿以元老何效年少輩崢嶸之習氣耶竊爲之慨咄大扺示信自示信屈法自屈法一問然後潤猍卽當初本意而拿行巧値於宿所前站先令還押湖境次命迃路領付於長湍地事勢自有不得不然者卿須安心勿辭加意愼攝竢少間卽爲復路仍命此批答遣史官傳諭更遣御醫看病
정조 16년 · 강
命守禦使吳載純兵曹判書李秉模京畿監司徐鼎修閣銜遞改罷閣臣徐浩修朴祐源金憙鄭東浚徐龍輔尹行任李晩秀徐榮輔承旨洪聖淵申大顯洪義浩尹弼秉李冤膺玉堂李太亨韓光植正言李明淵等職
정조 16년 · 목
閣臣承旨玉堂臺諫及京畿監司徐鼎修詣閤外請對敎以閣臣中佩符人閣銜竝爲遞改閣臣承旨玉堂臺諫猶守閤不退敎曰此非如是之事旣有商量處分之敎而昨夜回酬應方調痾則此胡呼吸時急之事聞靜攝之敎不待處分依舊守閤不欲移一步地其爲不誠無狀莫甚於此況職在藥院之任聽若不聞今日國體臣分可謂掃地盡矣竊爲大臣惜之至於閣臣承旨玉堂臺諫等擧措尤爲不淌一笑劻勷之外太不識時措之義一幷罷職旣有量處之敎則何必每每社言路曠言官在外及未肅拜三司幷許遞政官牌招開政差出待差復當召見處分出牌前毋敢詣臺惹鬧事嚴飭分付
정조 16년 · 강
命領府事李福源付處施領敦寧洪樂性不敍之典旋命處分傳敎勿爲頒布
정조 16년 · 목
福源等詣閤外請對敎以都事姑未復命邑報亦無可據則左相之近日陳箚近於臆料揆以事面猶以爲未安況請對乎雖大臣有難顧藉矣福源等率卿宰詣賓廳又敎曰旣有量處之命則亦認以虛言乎且有靜攝之敎則亦謂之托病乎於斯二者之間難免不信之跡今日國綱雖曰掃地豈料受侮至此承聞所下傳敎後率卿宰更入闕中之大臣其意莫可曉此皆欲避緩討之目反忽君臣之分其爲稟然百倍於放宇鎭之失刑是豈所望於大臣者領府事李福源亟施付處之典領敦寧洪樂性身帶藥院容有間焉亟施不敍之典又敎曰大臣聞已出去處分傳敎勿爲頒布
정조 16년 · 강
水原府暗行御史申獻朝進書啓
정조 16년 · 목
書啓以爲臣於正月二十一日伏奉水原府暗行御史之命到水原府出沒於儒生所住處知得數三人之不當赴而冒赴者二十三日夜出道懲治弄奸之鄕所不當赴之數人則使之拔去成册中仍又潛蹤搜察章標有無則所被捉者皆是各營卜馬軍帳幕手等名色有腰牌而無章標者也旣有腰牌則與無端隨來者有異故皆令放送治道掃雪則發丁赴役己成規度道伯邑倅互相飭勵故別無弊端之可言者出往外村周察於八灘獲阜之間迤審於木谷井林之除問其疾若詢其弊瘼則所逢民人輩輒皆攅頌聖德咸以謂我聖上軫恤此邑之民靡不容極如漁父米之小弊蟹價錢之徵瘼皆蒙蕩減則今無別般弊瘼之指的可言者云而謹以耳目所及一二條開刑于左一本邑築室儒生之偏被國恩至矣盡矣爲士子者固當恒久奠居勤懋學業以副我聖上勸課之德意而詳察士習則杜門讀書之人絕無而僅有乘機躁進之習日熾而凡盛晝宵經營惟是僥倖之妄想居常作爲率多浮浪之雜戲或有締結奸鄕圖成築室之籍或有不率春屬惟占觀光之便而甚至於元居而不文者許賣於多錢而借手者席價之說狼籍公傳若此不已則朝家勸㢡之意反啓躁竸之風此非細故臣謂嚴飭本府使先嚴其籍法使不得無常往來常考其行事使不得復循舊習自修而飭躬者則別加優禮俾有所觀感自暴而蔑行者則隨聞警責俾有所懲創則此固丕變士習之方而且伏聞每於應製之時必使將校操切其出入或至於詬罵侵辱之境云此誠諸生滄浪之取而待士之道恐不當若是此後應製時或率入無籍之接長或冒呈場外之借作枷囚可也啓聞可也不然則只使禮吏擧行以存體貌母令將校操切俾免恥辱恐合待士之方一本邑民戶爲一萬四千餘戶還穀都數爲四萬二千餘石比諸他邑則別無穀多民少之患而臣之廉探各里時民人輩以爲本邑還穀近年以來其數漸滋一戶所受大戶則前之七八石者今爲十石中戶則前之五六右者今至七八石小殘戶則前之三四石者今至五六石所食之數雖止於此猶云難堪如或有加於此數則無勢殘民必至於流離之境云蓋以臣所見面里言之厥土濱海而斥鹵舊畓之外一斗之落難收一石民生契活尤甚可燐通一面論之其無憂於官稅者不過數十戶而已此外則皆是受人竝作爲人傭賃者也民勢如此而如或廣加糶糴漸致滋殖則分給之時石數漸多捧納之際隣族俱困上所云流離之患卽其必至之勢也臣謂本邑糶糴之或有將來病民之慮者切勿增數恐合愛民之道一雙阜倉距本邑爲八十里之遠謂有俗忌前後主倅一不來見而所謂監官八年久任自成老奸分給時擇出精實穀擅自作錢給一石價於民間至秋以二石捧納作爲年利之資色吏庫子共濟其惡若有顏私則成出虛尺仍作虛留此是流來痼弊云而倉近村里所聞狼籍宣令該府使亟行査實嚴治懲勵恐不可己一新邑各廛所受本錢合爲一萬五千兩內立廛木布去核等廛有八千六百五十兩出給之公文而廛人則只受八千兩零錢六百五十兩本邑將校權致明者謂有他處區劃而終不出給本錢一萬五千兩自昨年爲始以一分利殖之一年利錢合爲一千兩節目辭意隨所納出給各廛以補其不足而昨年各廛所叔利錢一千兩則所謂致明循其私情魚物廛則出給二百兩楢文廛則出給一百兩其外立木去核三廛則以渠之私憾托以不實終不出給竝與元所受八千兩本錢日日還督廛人之稱冤不勝其紛紜亦令該府使査實嚴處恐合事宜
정조 16년 · 강
有政吏曹判書金思穆進
정조 16년 · 목
以李在學爲吏曹參判沈煥之爲參議李▣爲大司憲洪明浩爲大司諫李殷模爲執義李彥祐爲司諫宋翼孝爲掌令張至顯韓致應爲持平金孝眞爲獻納金履喬爲正言鄭東觀爲校理金羲淳爲副校理李祉永爲修撰朴奎淳爲副修撰李溆爲驪州牧使李泰永爲長湍府使
정조 16년 · 강
以洪明浩李得濟李祖承尹㬦權以網李思祚爲承旨竝前望也
정조 16년 · 강
御春塘臺行歲首犒饋
정조 16년 · 목
具翼善冠袞龍袍乘輿出延生門至靑陽門駐輿敎曰挾輦軍胡爲先入於犒饋所耶宣傳官奏曰自前已例然矣予曰安有如許前例乎仍命招入行首宣傳官金益彬曰誰爲此前例說乎每年犒饋軍兵先爲待令於信地挾輦及前排排立於門外待駕出環衛卽三百年不易之規爾爲宣傳官幾年尙不知應行之例乎況名以挾輦不爲扈駕徑先入送萬萬可駭如爾無狀之類皆爲宣傳官徒費廩祿全不事事如是而豈堪爲行首之任乎仍命兵曹判書李秉模曰歲首犒饋重禮也故每年歲初爲之所饋者雖不過入直軍兵其法意則不輕而重故予於昨日親祭動駕之餘尙此趁早親臨則彼宣傳官輩乃反不有法意慢於擧行如此之類將焉用哉宣傳官金益彬行首之任爲先汰去降定曺司卿其卽速出代敎訓將趙心泰曰今番園幸定例卿須與兵判往復考定各別詳愼而昨年則卿在水原今番又當以都監隨駕前定定例今兵判爲之而多有未備者今幸則參酌停當雖或有一二未盡處明年則可成一副當定例矣承史閣臣侍衛諸臣及各將領宣饌宣醞軍兵犒饋入侍諸臣諸將領以下軍兵三嵩呼如禮訖由靑陽門入延生門還內
정조 16년 · 강
特補承旨趙鎭宅義州府尹
정조 16년 · 목
予曰春享祭官中李明淵差何執事耶鎭宅曰見方爲祝史矣予曰以通通淸之人爲大祝曾有下敎而今差祝史此是禮房不審之致也仍敎曰所重何如則有此做錯該房承旨趙鎭宅特補灣尹時任府尹遞付京職仍令再明日辭朝仍命鎭宅進前敎曰爾家以喬木世家不幸世故多端凋弊至此予嘗㦖然且爾家前後往西邑者皆不免僨事此不但爾家之恥貽羞朝廷亦當如何當初箕城尹之以副擬點下意亦有在而渠不能對揚朝家之意至今追思悔之無及今又以成於三之意送爾西邑爾須體予此心以前轍爲戒以忠定爲法夙夜殫竭約已奉公則朝家自當知之雖或未知無愧乃心則斯可矣如是則豈但洗爾一家之恥可使朝家有礪廣之效此卽汝洗滌圖報之一機會也
정조 16년 · 강
罷承旨李敏采職仍命事過後拿處
정조 16년 · 목
檢校直閣徐榮輔啓言原任提學領府事左議政家遣閣屬官存問以來事昨已有命而本閣全未聞知今朝回朝紙所出始得擧行兼吏設置政爲隨事卽報況大臣家存問事體自別而初不通報致此遲滯兼吏自本閣從重科治而不能提飭之失亦不可無警當該承旨施以罷職之典恐不可已從之敎以兼吏待用牌令該曹嚴囚待下敎勘律當該承旨不可罷職而止事過後拿處
정조 16년 · 강
重推承旨洪明浩仍命堂后修擧間坐直翰林洪樂游徐有聞事過後拿處
정조 16년 · 목
承旨申耆啓言今日藥房問安時下番翰林當爲進去而替送兼春秋當該翰林請重勘敎以翰林皆備員替送兼史者事未前聞渠輩飭墨未晞作罪如此今聞非特今番初犯之罪云尤豈不駭然乎下番設或占便上番當替行上番又或稱托下番又當代爲則焉敢爲此擧乎然渠輩皆差祭誓戒在今夜皆令事過後拿處堂后之事堂上檢飭而知申又一院之長則縱子任渠所爲一款屢月然後始收敍則又不敎飭又有今日所爲莫重啓辭因其子睡未起不卽入啓寧有如許紀綱乎都承旨爲先從重推考仍令堂后修擧間坐直予謂洪樂游徐有聞等曰班次亦係朝儀左右史之東西分立自是不易之常規而昨日回鑾時徐有聞立於知申之後鳥在其左右史之義哉至於藥房日次問候所重何如而兩翰林皆不進參云此尤前所未有之事洪樂游則雖諉渠父之相避何不使下番進去敢使兼史替進乎雖以有聞言之各位旣以親嫌爲說則渠自當進又焉敢無端不往乎樂游則藉其父勢有聞則耽於曉眼不念莫重之承候應行之館規三百年故事將由渠輩壤之有聞累朔被譴纔蒙收敍則所當益加小心而曾未數日又犯罪過如此而其敢着帽乎至於兼春秋輩渠以而北遐蹤出入於香案之前於渠何等榮幸則又敢生分外之望納諂於翰林替行不當行之事此後若非特敎或入侍而復有替行之事則當削其職名放逐本鄕克定城丁軍以此永爲定式此筵話書揭藝院壁上以爲常目之資
정조 16년 · 강
復襄陽定平都護府使號
정조 16년 · 목
吏曹啓言襄陽定平降號已滿十年限襄陽縣監定平縣監請竝陞爲都護府使允之
정조 16년 · 강
命初五日朝參更待下敎爲之
정조 16년 · 목
敎曰新舊番軍兵犒饋卽爲慰士之擧列朝每於歲首必臨行雖値齋日未嘗或闕此不易之古規故今日亦已禮成而朝參則春展謁在前則例多退行今春歲謁姑未爲之初五日朝參更待下敎爲之事分付
정조 16년 · 강
備局以貢市人所懷回啓
정조 16년 · 목
備局啓言因貢市人詢瘼所懷有草記之命矣外都庫主人等以爲先進排後受價木物措備必須稱貸故債利漸滋本邊相當莫可支保外監罷貢米二千餘石自惠廳移送戶曹以六千兩每年分等出給內都庫事旣已定式矣渠等一年所用木物價亦以惠廳移來者依內都庫例分等出給事亦爲定式云外都庫主人等昨年亦以此事陳瘼於詢問時自本司防啓今此復訴極爲猥越置之布廛市民等以爲亂廛更加嚴禁云內貰器廛民等以爲凡諸國役策應而貿易獨不擧行此後貿易還爲策應亂廛依前禁斷云通共發賣旣有廟堂定式行之半年京外稱便乃敢以禁斷亂廛之說肆然呼籲民習可痛今以歲初之故姑爲安徐後復若此各別痛治之意預爲分付至於內貰器廛人之願當貿易禁斷亂廛云云尤爲屑越一竝勿施懸房市民等以爲市業日益倒懸三法司禁吏橫侵懸房已成痼弊昨年特敎禁斷至爲截嚴傳敎一通揭板於各懸房之後禁吏不敢作弊所揭之板自京兆一時撤入而弊復如前故本館堂上言送還推精備別櫃使之奉安而京兆又復撤入此莫非禁吏輩欲逞其慾之致京兆撤入之板卽命還揭以爲安業保生之地內司進排牛油每斤所給比諸市直猶不爲折半之價落本失利云法司橫侵申飭至嚴而京兆之撤去揭板槪爲事面之猥越也若使諸法司奉揭傳敎永久恪遵則豈必揭板于渠房然後始可申明乎以此嚴飭諸法司一遵昨年特敎擧行如有違越現發之弊當該堂郞草記論勘所謂牛油微瑣之事至煩上聽無嚴之習可駭第自本司申飭內司景慕宮坊二契南草旅客主人等以爲本以旅客資生之民壬寅春募入居生而南草雉淸木器四種盡入本坊事成節目旅行各處商賈要路誘人一旅不到萬無資生之路令京兆一依前節目申明知委云二契坊民之與旅客主人以此相訟不止幾度所謂節目元非廟堂所成給且近都庫故使之勿旅矣又此呼籲猥濫極矣置之都下冶匠等以爲渠等衣食只在於手自煆鍊之中方鐵一款而近因破鐵廛人幻改市案樣奪本業積年相訟矣丁未判下後昨年正月詢瘼時又以中方鐵一依丁未判下付諸冶匠事自備局草記蒙久而廛人輩反生專奪之計以通共發賣之意告訴京兆廣貿中方鐵積峙都庫任意闊狹依前判付如舊作業云冶匠等前雖得訟亂廛無禁之後毋論彼此皆在通同發賣之科別無可論請置之允之敎以內需司牛油事其物雖微用處夥然蓋歲饌條各處應下之數爻比前不啻優厚則此必內司所屬憑藉燭柄之夥多有此作弊之端而然大抵切可惡者內司所屬也難化而難敎莫甚於此輩頑苗可格此輩不可格崔必恭可感此輩不可感月前輸送歲饌米包也越江潛偸者居半領去官來告事狀以不治治之意特爲勿問又以牛油事登間於歲饌分給未久之時廛人等所訴決非孟浪之說平市提調金尙集貢市堂上差下過初三日後司屬等一竝捉來嚴杖査處事分付
정조 16년 · 강
諭經筵官李城輔乘馹上來
정조 16년 · 목
敎曰古之人經傳爲茶飯名義爲蒭豢今之人壤棄防範猖恣利慾吾道孤而異端熾日甚月盛焰焰滔滔予目中久不見讀書之士飭行之人豈求之太高而然然又試思之雖卑而求之其難索如索緣木之魚無他由興勸之違其方予甚愧之今日招徠之擧卽是先從隗始也經筵官李城輔乘馹上來事下論京畿監司
정조 16년 · 강
申諭江界府使招徠民戶
정조 16년 · 목
該府使權欕狀啓以爲臣於疏批祗承之日有旨一通眞諺翻謄頒布境內儒鄕吏校盈庭蹈舞近村遠坊莫不攅手以今所見居者似有效死勿去之心往者不無招呼還集之意各倉監官及各坊面任來告回開春則必多追八糶案者撙節倉穀自初減等略分爲當云外間物情此可揣知以臣目擊者言之秋冬間自北移來民人四五十人來告其坊有閑曠饒土許令開墾減稅蠲役則自作一村願爲江民而族隣數十戶開春後亦當招來爲言故臣卽以限三年一切蠲役後來北民一例定式事成完文以給以此觀之聞風而來者似多有之大抵江民不獨以採蔘爲苦近歲以來蔘種漸稀蔘根漸細故每年所採不當所納斂錢貿納便成邑例斂錢之時輒出逃戶逃戶之出徵及隣族此所以害均貧富竝無安接之意從今以後每年三十斤似無不採之理誠如民人之言雖令廢四郡蔘產有縮無增以臣賤見十年之內庶無斂錢擾民之弊蔘弊外債弊糴弊又是隣族侵徵之痼瘼也今年公庫舊債萬餘兩臣有別般區劃而燒券蕩滌晩潦早霜山畬告歉當年新還萬無準捧之勢而停退之令何幸早頒最可矜至難捧者査抄停退則參入停退者姑捨是隣族之自分替納者擧皆踴躍失喜以田政言之流來陳荒之未免白徵者一千三百餘結自朝家特減後因今隨起隨稅以今秋踏驗時一從起處着意執卜則稅總別無所減而前日之白徵移徵者一無其弊民戶稅蔘之分等應役定式已久己卯釐改後三十餘年移徙逃故極多錯亂雖以原居者論之貧富契闊逐年不同仍舊式例勢所不均間多有害及隣族今方逐戶査檢無論本府與各鎭以見在元戶之可堪應役者一視其家計排分三等三等之中又分差等俾無偏輕偏重之患此又隣族無徵流亡還來之一道也敎曰觀此狀辭去者欲來往者欲還有其路云爾則欲來欲還者隣之族之族隣亦當隨以爭坌矣今日卽新元第二日也是日見此狀可謂新年第一喜消息何等奇奇幸幸嗣後守土之臣誠心招徠此月聚一村次月聚一里今式添幾百戶新籍來式添幾千戶加錄賦斂愈省而人口愈增野無不墾之土家無不富之產仰事俯育樂生奠業雖驅而逐之無之他之心然後方可曰幾年爲江民費勞之本意庶得以食其效惟此十行之別論用替江界一府春祝之帖語益須勉旃慥慥勿怠事令廟堂措辭嚴飭趁立春日行會仍今該倅揭付公堂之門楣與府內土民共圖答揚之道
정조 16년 · 강
命嶺南道薦人今日政調用
정조 16년 · 목
慶尙監司鄭大容狀啓以爲飭躬修行之士醴泉幼學朴漢泰年五十八謹守庭訓不干鄕鬧內行純篤聲望表著安東幼學權思潤年五十八經學高明行義修潔鄕黨稱詡士林推重敎以今日政初仕調用如無窠依近例準朔直長二人次次區處後擬入前監役宋彙敏近因別薦收用相換無端減仕云此則以出六施行嶺南初仕人仍令催促上來登筵
정조 16년 · 강
有政吏曹判書金文淳參判李在學進
정조 16년 · 목
以李晩秀爲承旨李城輔單付經筵官洪秀輔加嘉義前承旨洪仁浩父金履信加通政吏曹判書金文淳父姜必岳前掌令姜世綸父金樂大前掌令金星甲父竝超通政以侍從臣父年七十也朴漢泰爲光陵參奉權思潤爲敦寧參奉